ནང་བསྟན་སངས་རྒྱས་ཀྱི་དགོངས་པ་ལ་དད་སྣང་དང་དག་སྣང་ནམ་ཡང་བོར་མ་མྱོང་བའི་བོད་མི་དམངས་ལ་མཚོན་ན་སྤྱིར་སྐྱབས་འགྲོ་སྒྲོལ་མ་གདུགས་དཀར་ལ་སོགས་པ་མི་ཤེས་པའམ་ཁ་བཏོན་དུ་སྐྱོར་མི་ཐུབ་པ་ཕལ་ཆེར་མེད་མོད།འོན་ཀྱང་དེང་དུས་མི་རྣམས་ཀྱི་འཚོ་བ་སྐྱེལ་སྟངས་ལ་འཕོ་འགྱུར་བྱུང་བ་དང་སློབ་སྦྱོང་དང་བྱ་བའི་དགོས་མཁོ་ལ་སོགས་པའི་དབང་གིས་བོད་གཞིས་བྱེས་གཉིས་ཀྱི་ནང་དུ་སྲོལ་རྒྱུན་གྱི་རིག་གནས་རྒྱུན་སྐྱོང་དང་ཆོས་ལུགས་དད་མོས་ཀྱི་ལས་དོན་ལ་སོ་སོའི་བློ་རིག་དམ་ལྷོད་ཅི་རིགས་འབྱུང་བའི་གནས་ཡང་འཚལ་པས།ཕྲན་གྱིས་ད་རེས་དད་ལྡན་སྐྱེ་བོ་ཕོ་མོ་ཀུན་ལ་ཕན་པར་སྨིན་འདོད་ཀྱི་ཀུན་སློང་སྙིང་ལ་འཆིངས་ནས་ཁ་གསལ་བཏོད་ཅི་ཐུབ་ཀྱིས་སྒོ་ནས་ཕྱི་ཚིག་དོན་དང་།ནང་རང་སེམས་དང་།གསང་བ་གསང་སྔགས་དང་།ཡང་གསང་བླ་ན་མེད་པའི་སེམས་ཀྱི་ཆོས་ཉིད་དང་མཐུན་པར་སྦྱར་ནས་སྒྲོལ་མའི་འགྲེལ་བ་འདི་བརྩམས་པ་ཡིན།ལར་ཁ་དཔེར་ཡང་རྒྱུ་མཚན་ཅི་ཡང་མ་ཤེས་པའི་འདོན་པ་ལ་ཤིང་ཁ་ཤོག་ལྕེ་ནེ་ཙོའི་འདོན་པ་ཟེར་བ་ལྟར་དུ་ཚིག་དོན་ལ་བསམ་བློ་མ་བཏང་ན་འབྲས་བུ་དེ་ཙམ་མི་འབྱུང་བས།རྒྱུན་དུ་ཁ་ཏོན་གྱི་ཞོར་ནས་ཆོས་ཀྱི་གནས་ལུགས་ལ་ཞིབ་པར་སོམས་པ་ཤིན་ཏུ་གལ་ཆེ།